Source: https://poradcapolicajta.sk/pravo-policajta-vyhotovit-si-kopie-zo-spisu-vo-veciach-sluzobneho-pomeru/
Timestamp: 2020-06-03 10:24:42+00:00
Document Index: 15295136

Matched Legal Cases: ['Čl. 46', 'Čl. 47', 'čl. 6', '§ 69', '§ 23', '§ 23', '§ 285', '§ 145', 'súd ', 'súd ', 'čl. 46', 'čl. 1', 'čl. 2', 'čl. 13', 'čl. 152', 'súd ', 'čl. 46', 'čl. 1', 'čl. 2']

Právo policajta vyhotoviť si kópie zo spisu vo veciach služobného pomeru | PoradcaPolicajta.sk
od JUDr. Michal Šándor | apr 25, 2019 | Dopravná polícia, Kriminálna polícia, Poriadková polícia, Top |
Právom policajta na to, aby si mohol vyhotoviť kópie z administratívneho spisu týkajúceho sa jeho služobného pomeru, sa zaoberá autor JUDr. Adam Puškár. Súčasne porovnáva práva policajta spojené s nazeraním a vyhotovovaním si kópií z takéhoto spisu vyplývajúce zo zákona č. 73/1998 Z. z. s právami osôb, ktoré sú účastníkmi konania podľa osobitných predpisov – trestného, správneho a ďalších konaní.
Právo policajta len na nazretie do spisu a prípade robiť si z neho výpisy je nedostatočné, pretože takýto spis môže mať stovky strán a nie je spravodlivo možné od policajta požadovať, aby si ho celý ručne prepísal a následne si ho mohol v kľude preštudovať napr. doma či ho odovzdať advokátovi so žiadosťou o poskytnutie právnej pomoci. Uvedenou právnou úpravou je porušované právo na spravodlivý proces a rovnosť zbraní (Čl. 46 ods. 1, Čl. 47 ods. 3 Ústavy SR, čl. 6 ods. 1 Dohovoru o ochrane ľudských práv a slobôd), nakoľko správny orgán má k dispozícii po celý čas konania originál spisu v tlačenej forme, kým policajt ako slabšia strana má len možnosť si tento spis prepísať. Taktiež nie je zrejmý dôvod nepriznania policajtovi práva na vyhotovenie fotokópie zo strany zákonodarcu, keďže v iných konaniach napr. obvinený, či iní účastníci a príslušníci takéto oprávnenie majú.
§ 69 ods. 1 Trestného poriadku Obvinený, obhajca, poškodený majú právo nazerať do spisov robiť si z nich výpisky a poznámky a obstarávať si na svoje trovy kópie spisov a ich častí.
§ 23 ods. 1 Správneho poriadku Účastníci konania a ich zástupcovia a zúčastnené osoby majú právo nazerať do spisov, robiť si z nich výpisy, odpisy a dostať kópie spisov.
§ 23 ods. 2 Daňového poriadku Na žiadosť daňového subjektu alebo jeho zástupcu správca dane zo spisového materiálu, do ktorého možno nazrieť, vydá rovnopis alebo vyhotoví fotokópie alebo listinnú podobu elektronického dokumentu a vydá ich daňovému subjektu alebo jeho zástupcovi a na ich požiadanie osvedčí ich zhodu s originálom.
§ 285 ods. 2 zákona č. 35/2019 Z.z. o finančnej správe Účastníci konania majú právo nahliadať do spisov okrem protokolov o hlasovaní a robiť si z nich výpisy, odpisy a dostať kópie písomností z osobného spisu okrem protokolov o hlasovaní; kópie písomností z osobného spisu sa poskytujú za úhradu materiálnych nákladov spojených so zhotovením kópií, zadovážením technických nosičov a s ich odoslaním.
§ 145 ods. 1 zák. č. Z.z. 315/2001 Z.z. o Hasičskom a záchrannom zbore Účastník konania a jeho zástupca majú právo nazerať do príslušného spisu, robiť si z neho výpis, odpis a vyhotoviť kópiu spisu.
Nález ÚS SR, sp. zn. III. US 41/2001 Povinnosť umožniť nazretie do spisov obvinenému a jeho obhajcovi v konaní pred súdom je súčasťou práva na obhajobu. Ak túto povinnosť nesplnil súd prvého stupňa, je povinnosťou odvolacieho súdu zabezpečiť realizáciu práva na obhajobu.
Nález ÚS SR, sp. zn. I. ÚS 93/06 Najvyšší súd Slovenskej republiky svojím postupom 19. júla 2004 v konaní vedenom pod sp. zn. 4 Obo 151/04, v ktorom podmienil právo účastníka konania na nazretie do súdneho spisu podaním písomnej žiadosti, p o r u š i l základné právo PhDr. E. H. a obchodnej spoločnosti W., spol. s r. o., na súdnu a inú právnu ochranu zaručené v čl. 46 ods. 1 Ústavy Slovenskej republiky v spojení s čl. 1 ods. 1, čl. 2 ods. 2 a 3, s čl. 13 ods. 1 písm. a) a s čl. 152 ods. 4 Ústavy Slovenskej republiky.
Nález ÚS SR, sp. zn. II. ÚS 207/07 Najvyšší súd Slovenskej republiky svojím postupom v konaní vedenom pod sp. zn. 2 Ndob 26/06, ktorým podmienil právo účastníka konania na nazretie do súdneho spisu podaním písomnej žiadosti a neudelením súhlasu sudcu na nazretie do spisu p o r u š i l základné právo JUDr. M. B. na súdnu a inú právnu ochranu podľa čl. 46 ods. 1 Ústavy Slovenskej republiky v spojení s čl. 1 ods. 1 a čl. 2 ods. 2 Ústavy Slovenskej republiky.